Universis presentes litteras inspecturis, nos Symoninus de Edua, pelliparius, et Damerona ejus uxor, notum facimus quod nos, non vi, non metu nec dolo ad hoc inducti, sed providi et spontanei, pro evidenti utilitate ac urgente necessitate nostra, vendimus et titulo pure et perfecte venditionis tradimus, cedimus concedimus et penitus quittamus pro nobis et nostris, sine aliqua retentione et reclamatione a nobis vel nostris imposterum facienda, domino Seguino, curato ecclesie Sancti Johannis de Trisiaco et suis heredibus et causam ab eodem habituris quandam domum nostram cum fundo et appenditiis et pertinentiis ipsius, sitam in claustro Eduensi, juxta domum venerabilis viri domini Guillermi de Bella Vevra, decani Cabilonensis et canonici Eduensis, a quo movet dicta domus nostra, nomine ecclesie Eduensis, ex una parte, et partitur cum domo dicti Guillot, pelliparii, quam tenet dominus Jacobus Bosserandi, canonicus Eduensis ex altera, ab ipso domino Seguino et suis ac causam habituris ab eo perpetuo tenendam, habendam et pacifice possidendam, pro viginti et septem libris et decem solidis Viennensium, nobis a dicto domino Seguino in pecunia legitime numerata jam solutis et in utilitatem nostram totaliter jam conversis et de quibus viginti et septem libris et decem solidis Viennensium nos tenemur pro nobis et nostris plenarie et insolidum pro pagatis; nos de predicta domo cum pertinentiis et appenditiis ipsius devestientes et predictum dominum Seguinum et suos investientes corporaliter de eisdem, quam domum cum appenditiis et pertinentiis ipsius tenemur et promittimus per juramenta nostra propter hoc super sancta Dei evangelia corporaliter prestita, et sub expressa obligatione omnium bonorum nostrorum mobilium et immobilium, presentium et futurorum, ubicumque existentium et per stipulationem sollempnem ipsi domino Seguino et suis perpetuo tenere in pace, garantire et deffendere contra omnes et facere et prestare nostris propriis sumptibus quicquid debet fieri et prestari in causa evictionis, salvis tamen septem solidis et sex denariis Parisiensium reddendis et solvendis annuatim a dicto Seguino et suis et causam habituris ab eodem venerabilibus viris decano et capitulo Eduensi, et salvis sex denariis censualibus monete pro tempore currentis in patria, reddendis et solvendis annuatim a dicto Seguino vel suis venerabili viro domino Guillermo de Bella Vevra decano Cabilonensi et canonico Eduensi, vel illi qui pro tempore tenebit domum suam in qua nunc moratur idem dominus Guillermus, sitam in claustro Eduensi, et salvo uno spalterio [sic] quod dictus Seguinus vel sui legent aut legi facient singulis annis in vigilia Nativitatis Domini in ecclesia Beati Nazarii Eduensis, et quantum ad omnia premissa abrenunciamus penitus ac expresse pro nobis et nostris per jam nostra prestita juramenta omni exceptioni, etc. Et nos prenominatus Guillermus de Bella Vevra, decanus Cabilonensis et canonicus Eduensis, a quo dicta domus, nomine ecclesie Eduensis, ut dictum est, movet, notum facimus universis presentes litteras inspecturis quod nos ad preces et instantiam dictorum Symonini et Damerone, ejus uxoris, sigillum nostrum litteris presentibus apponimus in robur et testimonium perpetue veritatis. Datum die jovis ante Purificationem beate Marie virginis, anno Domini millesimo ducentesimo octuagesimo secundo.